 סימן קפב - דין כוס ברכת המזון, ושלא יהא פגום. ובו ז' סעיפים:
יש שאומרים שברכת המזון טעונה כוס אפילו ביחיד וצריך לחזור עליו ולא יאכל אם אין לו כוס לברך עליו אם הוא מצפה ואפשר שיהיה לו אפילו אם צריך לעבור זמן אכילה אחת ולפי זה אם שנים אוכלים יחד צריך לקחת כל אחד כוס לברכת המזון ויש אומרים שאינה טעונה כוס אלא בשלשה ויש אומרים שאינה טעונה כוס כלל אפילו בשלשה: {הגה: ומכל מקום מצוה מן המובחר לברך על הכוס (ר''ן פרק ערבי פסחים):}